Hyd Internet 174 Views SAMSUNG logo
SAMSUNG logo
హైద‌రాబాద్ః వాషింగ్‌ మిషన్‌ మరమ్మతు విషయంలో తలెత్తిన వివాదం వినియోగదారుల కోర్టు వరకు వెళ్లింది. వినియోగదారుడి ఇంట్లో చెప్పిన మరమ్మతు రుసుం..వాషింగ్‌ మిషన్‌ను వర్క్‌షాప్‌కు తీసుకెళ్లాక అమాంతం పెరిగింది. ఇంజినీరు మాట మార్చడంతో వినియోగదారుడు కంగుచిన్నాడు. అవకాశాన్ని ఆసరాగా చేసుకుని రుసుం పెంచడమేంటని కోర్టుకెక్కాడు. పూర్వాపరాలను పరిశీలించిన హైదరాబాద్‌ జిల్లా-3 వినియోగదారుల కోర్టు.. శామ్‌సంగ్‌కు రూ.13 వేల జరిమానా విధించింది. వివరాల్లోకి వెళ్తే.. శ్రీనగర్‌ కాలనీకి చెందిన సి.ప్రభాకర్‌రెడ్డి 2011 ఏప్రిల్‌లో కావూరిహిల్స్‌లోని ఆర్‌-లాజిక్‌ టెక్నాలజీ సర్వీసెస్‌లో వాషింగ్‌ మిషన్‌ కొనుగోలు చేశాడు. దాని ఖరీదు రూ.19 వేలను చెక్కు ద్వారా చెల్లించాడు. 2016 ఫిబ్రవరి 20న యంత్రం మొరాయించడంతో తయారీ సంస్థకు సమాచారం ఇచ్చాడు. ఇంటికి వచ్చిన ఇంజినీరు పరిశీలించి డ్రమ్‌ పాడైందని,. చక్కదిద్దాలంటే రూ.3-4 వేలు ఖర్చు అవుతుందని, యంత్రాన్ని వర్క్‌షాపు తీసుకెళ్లాలని చెప్పాడు. అందుకు వినియోగదారుడు అంగీకరించాడు. సదరు ఇంజినీరు వారం తర్వాత ఫోన్‌ చేసి మరమ్మతు రుసుం రూ.12 వేలు అయిందన్నాడు. దీంతో వినియోగదారుడు కొనుగోలుతో సంబంధమున్న ఆర్‌-లాజిక్‌ టెక్నాలజీ సర్వీసెస్‌, బేగంపేట్‌లోని శామ్‌సంగ్‌ ఇండియా ప్రైవేటు లిమిటెడ్‌ ప్రాంతీయ కార్యాలయం, పంజాగుట్టలోని బజాజ్‌ ఎలక్ట్రానిక్స్‌కు లీగల్‌ నోటీసులు పంపాడు. ఇంట్లో ఒక ధర చెప్పి.. యంత్రాన్ని తీసుకెళ్లాక మాట మార్చడం మోసమని పేర్కొన్నాడు. యంత్రం కొనుగోలు చేసి ఐదేళ్లు అయినందున మరమ్మతు రుసుం వినియోగదారుడు భరించాల్సి వస్తుందని శామ్‌సంగ్‌ సంస్థ రాతపూర్వకంగా వాదన వినిపించింది. సమస్యను పరిశీలిస్తే మరమ్మతుకు రూ.4,360 మాత్రమే ఖర్చు అవుతుందని తెలిపింది. వాదనలు విన్న కోర్టు ఇంజినీరు మాట మార్చడంపై ఆగ్రహం వ్యక్తం చేసింది. ఇతర ప్రతివాదులతో సంబంధం లేకుండా శామ్‌సంగ్‌ మాత్రమే వినియోగదారుడికి నష్టపరిహారం చెల్లించాలని కోర్టు తీర్పు చెప్పింది.